b'\n_START_ARTICLE_\nKucing Batu\n_START_SECTION_\nCiri-ciri\n_START_PARAGRAPH_\nKucing Batu tergolong dalam golongan benda hidup, alam\xc2\xa0: haiwan, filum kordata, sub-filum bertulang belakang (vertebrata), kelas mamalia (berdarah panas, berbulu dengan kelenjar menyusu, dan menjaga anak)._NEWLINE_Saiz Kucing Batu hampir sama dengan kucing biasa tetapi lebih langsing dengan kaki yang lebih panjang dan tapak kaki yang lebar. Kepalanya kecil dan ditandai dengan dua garisan hitam yang tebal hingga ke muncungnya yang pendek, kecil dan berwarna putih dihujungnya. Terdapat dua garisan hitam dari mata hingga ke telinga dan terdapat jalur terang mengelilingi matanya. Belakang telinganya yang panjang dan hampir bulat itu terdapat bintik putih yang cerah di tengahnya. _NEWLINE_Badan dan kakinya penuh dengan bintik hitam dengan pelbagai bentuk, saiz dan warna. Di belakang badannya terdapat dua hingga empat baris bintik hampir bulat yang memanjang. Panjang Ekornya adalah kira-kira separuh dari saiz badanya dan ditandai oleh bintik-bintik hitam yang mengelilingi ekor seperti cincin. Warna asasnya adalah coklat kekuningan dimana dada dan perutnya pula berwarna putih. Warna kucing yang menetap di bahagian selatan adalah coklat kekuningan dan kelabu keperangan di bahagian utara. _NEWLINE_Di kawasan tropika, beratnya dari 0.55 hingga 3.8 kg, panjang kepala-badan dari 38.8 hingga 66cm dengan panjang ekornya 17.2 hingga 31 cm. Di utara China dan Siberia, beratnya boleh mencecah sehingga 7.1 kg dan panjang kepala-badan hingga 75 cm.\n_START_SECTION_\nTaburan & Habitat\n_START_PARAGRAPH_\nIa boleh ditemui di kawasan Amur Oblast (Selatan Rusia) hingga ke Semenanjung Korea, China, Indochina, India dan Pakistan. Kawasan Selatan pula, merangkumi Malaysia, Filipina, Kepulauan Sunda dan Indonesia. Terdapat laporan menyatakan ia ditemui di kawasan pertanian, tetapi haiwan ini lebih cenderung memilih kawasan hutan sebagai habitat semulajadinya._NEWLINE_Di Taman Hidupan Liar Tabin Sabah, Kucing Batu mempunyai habitat berkeluasan 3.5\xc2\xa0km\xc2\xb2 (1.4\xc2\xa0bt\xc2\xb2). Di Taman Hidupan Liar Phu Khieu Thailand, sebanyak 20 ekor Kucing Batu telah dipasangkan kolar radio antara tahun 1999 hingga 2003. Keluasan purata habitat seekor jantan adalah dari 2.2 km2 hingga 28.9 km2 dan enam ekor betina dari 4.4\xc2\xa0km\xc2\xb2 (1.7\xc2\xa0bt\xc2\xb2) hingga 37.1\xc2\xa0km\xc2\xb2 (14.3\xc2\xa0bt\xc2\xb2).\n_START_SECTION_\nEkologi & Kelakuan\n_START_PARAGRAPH_\nKucing Batu jenis yang hidup bersendirian, kecuali semasa musim pembiakan. Ada yang aktif pada waktu siang walaupun kebanyakannya memburu pada waktu malam untuk mencari tikus, cencurut pokok dan arnab liar. Kucing batu juga pendaki yang tangkas. Mereka berehat di atas pokok, bersembunyi di dalam semak dan berduri tebal di atas tanah. _NEWLINE_Dalam ladang kelapa sawit Sabah, mereka pernah dilihat berada di atas pokok sehingga 4 m (13 kaki) tinggi untuk memburu tikus dan kumbang. Kucing Batu jantan mempunyai keluasan wilayah yang lebih besar daripada betina secara puratanya antara 3.5\xc2\xa0km\xc2\xb2 (1.4\xc2\xa0bt\xc2\xb2) dan 2.1\xc2\xa0km\xc2\xb2 (0.81\xc2\xa0bt\xc2\xb2) masing-masing. Julat setiap wilayah jantan bertindih satu atau lebih berbanding betina. _NEWLINE_Kucing Batu boleh berenang, walaupun jarang berbuat demikian. Ia boleh menghasilkan pelbagai bunyi kucing domestik. Kedua-dua jantina menandakan wilayah mereka dengan semburan air kencing, meninggalkan najis di lokasi terdedah, menggosok atau menggarukan kepalanya di sesuatu kawasan.\n_START_SECTION_\nDiet\n_START_PARAGRAPH_\nKucing Batu adalah haiwan karnivor yang makan mamalia kecil seperti cicak, amfibia, burung dan serangga. Kebanyakannya menjadikan tikus kecil dan cencurut sebagai diet utama. Tidak seperti kebanyakan kucing lain, Kucing Batu tidak "bermain" dengan makanan mereka, dimana ia akan hanya terus mencengkam mangsa dengan kukunya sehingga mati.\n_START_SECTION_\nPembiakan dan Pertumbuhan\n_START_PARAGRAPH_\nTempoh bunting bagi Kucing Batu adalah selama 60-70 hari. Biasanya dua hingga empat ekor anak dilahirkan pada satu-satu masa dan dibesarkan oleh induknya selama sebulan. Berat purata bagi anak Kucing batu biasanya antara 75-300 gram ketika dilahirkan dan bertambah dua kali ganda selepas seminggu kemudian. Mata anak Kucing Batu akan terbuka pada hari kesepuluh dan mereka akan makan makanan pejal pada hari ke 23 selepas kelahiran. Manakala selepas minggu keempat, gigi taringnya muncul dan ia akan makan makanan pejal sepenuhnya.\n_START_SECTION_\nPengekalan\n_START_PARAGRAPH_\nPrionailurus bengalensis disenaraikan dalam CITES pada Apendix II. Di Hong Kong, ia dilindungi di bawah Bab Ordinan Perlindungan Haiwan Liar 170. Walaupun populasinya 50,000 ekor dan semakin berkurangan, ia tidak dianggap sebagai haiwan diancam kepupusan oleh negara tersebut._NEWLINE_Manakala di Jepun, Kucing Batu Tsushima disenaraikan sebagai haiwan yang diancam kepupusan dan kerajaan negara berkenaan telah menyediakan program pemeliharaan haiwan tersebut sejak 1995.\n_START_SECTION_\nUlasan\n_START_PARAGRAPH_\nPada masa kini, sebagaimana haiwan mamalia besar yang lain di bumi ini, Kucing Batu berhadapan dengan ancaman kepupusan sekiranya tiada usaha dijalankan untuk menyelamatkannya.'